ኣብ መበል 64 Beppu-Oita ውድድር ማራቶን ቀዳማይ ደረጃ ዝሓዘ ኤርትራዊ ኣትለት ኣየናይ እዩ?
ተወልደ ኣብ ጃፓን ታሪኽ ሰኒዱ
ብቕድሚ ትማሊ ጃፓን ኣብ ዝተኻየደ መበል 64 Beppu-Oita ውድድር ማራቶን፡ ኤርትራዊ ኣትለት ተወልደ እስቲፋኖስ ብ2፡10፡18 ቀዳማይ ኮይኑ ውድድሩ ፈጺሙ፣ እቲ ናይ ውልቂ ግዚኡ ኣብቲ ሓያል ውድድር ዘመሓየሸ ኣትለት፡ ድሕሪ 32 ኪሎሜተር ኣብ ዘሎ ርሕቀት ብዘካየዶ መጥቃዕቲ እዩ፡ ነቲ ውድድር ብዝነኣድ መልክዕ ክዛዝሞ በቒዑ፣ ብትሑት ናህሪ ዝጀመረ እቲ ናይ 42 ኪሎሜተር ውድድር፡ ኣትለታት ፈለማ ን1000 ሜተር ብ3፡11 ደቒቕ እዮም ዛዚሞሞ፣ ጸኒሖም ግና ኣቀላጠፍቲ ብዝካየድዎ ናህሪ፡ ኣትለታት ንሓሙሽተ ኪሎሜተር ብ15፡27 በጽሕዎ። ን20 ኪሎሜተር ብ1፡00፡43 ዝዛዘምዎ እቶም ኣትለታት፡ ኣብ ዝሰዓበ ርሕቀት ተወልደ ምስ ኡጋንዳዊ ሻምፕዮን 2014 ኣብርሃም ኪፕሊሞ፡ ጃፓናውያን ካዶታ፡ ያማሞቶ፡ ዩሴ ናኮዳን ሳቶሺ ዮሺልን እዩ ተጠማጢሙ፣ ኣብ መበል 32 ኪሎሜተር ድማ እስቲፋኖስ ፈላሚን ወሳኒን ዝኾነ መጥቃዕቲ ኣካየደ፣ ያማሞቶ፡ ፈለማ፥ ጸኒሑ ድማ ካዶታ ዘልሓጥ በሉ። በይኑ ድማ ንዝተረፈ ርሕቀት ሸፈኖ፣ ፈላሚ ኣህጉራዊ ማራቶን ኣብ 2013 (ኣብዚ ናይ ጃፓን ውድድር ምዃኑ እዩ) ዘካየደ ተወልደ፡ ኣብቲ እዋን ብ2፡16፡13 ግዜ መበል 11 ደረጃ ክሕዝ ክኢሉ ነይሩ፣ ጸኒሑ ኣብ ጎልድ ኮስት ኣብ ዝተጸውዐ ተመሳሳሊ ውድድር ድማ ብ2፡ 13፡10 ሳልሳይ ደረጃ ሓዘ፣ ዝሓለፈ ዓመት ኣብ ሜልበርን ማራቶን ድማ ብ2፡11፡47 ካልኣይ ወጸ፣ ኣብቲ ብያፍ ናይ ብሩር ደረጃ ዘለዎ ውድድር ትማሊ ሰንበት፡ ካዶታ ብ2፡10፡46 ካልኣይ ክወጽእ እንከሎ፡ ያማማቶ ድማ ብ2፡11፡48 ሳልሳይ ኮይኑ።
ተወልደ እስቲፋኖስ